CELEX: 32018D0300
Language: el
Date: 2018-01-11 00:00:00
Title: Εκτελεστική απόφαση (ΕΕ) 2018/300 της Επιτροπής, της 11ης Ιανουαρίου 2018, σχετικά με τη συμμόρφωση της κοινής πρότασης που υπέβαλαν τα ενδιαφερόμενα κράτη μέλη για την επέκταση του σιδηροδρομικού εμπορευματικού διαδρόμου «Ατλαντικός» με το άρθρο 5 του κανονισμού (ΕΕ) αριθ. 913/2010 του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό C(2018) 51]

28.2.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 56/60
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2018/300 ΤΗΣ ΕΠΙΤΡΟΠΉΣ
   της 11ης Ιανουαρίου 2018
   σχετικά με τη συμμόρφωση της κοινής πρότασης που υπέβαλαν τα ενδιαφερόμενα κράτη μέλη για την επέκταση του σιδηροδρομικού εμπορευματικού διαδρόμου «Ατλαντικός» με το άρθρο 5 του κανονισμού (ΕΕ) αριθ. 913/2010 του Ευρωπαϊκού Κοινοβουλίου και του Συμβουλίου
   
      
         [κοινοποιηθείσα υπό τον αριθμό C(2018) 51]
      
   
   (Τα κείμενα στη γαλλική, τη γερμανική, την ισπανική και την πορτογαλική γλώσσα είναι τα μόνα αυθεντικά)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 913/2010 του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2010, σχετικά με το ευρωπαϊκό σιδηροδρομικό δίκτυο για ανταγωνιστικές εμπορευματικές μεταφορές (1), και ιδίως το άρθρο 5 παράγραφος 6,
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 5 παράγραφος 5 του κανονισμού (ΕΕ) αριθ. 913/2010, τα αρμόδια υπουργεία σιδηροδρομικών μεταφορών της Γερμανίας, της Ισπανίας, της Γαλλίας και της Πορτογαλίας έστειλαν στην Επιτροπή επιστολή δήλωσης προθέσεων, η οποία παρελήφθη στις 6 Μαρτίου 2017. Η επιστολή περιλάμβανε πρόταση για την επέκταση του σιδηροδρομικού εμπορευματικού διαδρόμου «Ατλαντικός» μέχρι τον τερματικό σταθμό του Valongo, τη Zaragoza, τη La Rochelle και τη Nantes St Nazaire.
            
         
               (2)
            
            
               Η Επιτροπή εξέτασε την πρόταση αυτή σύμφωνα με το άρθρο 5 παράγραφος 6 του κανονισμού. Η Επιτροπή θεωρεί ότι η πρόταση συνάδει με το άρθρο 5 του κανονισμού για τους λόγους που εκτίθενται κατωτέρω.
            
         
               (3)
            
            
               Τα κριτήρια που προβλέπονται στο άρθρο 4 του κανονισμού έχουν ληφθεί υπόψη στην πρόταση. Οι επεκτάσεις του σιδηροδρομικού εμπορευματικού διαδρόμου αφορούν το έδαφος τριών κρατών μελών (της Ισπανίας, της Γαλλίας και της Πορτογαλίας), ενώ ο συνολικός αριθμός των κρατών μελών που συμμετέχουν στον διάδρομο εξακολουθεί να ανέρχεται σε τέσσερα. Οι νέες συνδέσεις θα βελτιώσουν την ενοποίηση του σιδηροδρομικού εμπορευματικού διαδρόμου με άλλους τρόπους μεταφοράς. Οι επεκτάσεις θα δημιουργήσουν στη Zaragoza νέα σύνδεση με τον σιδηροδρομικό εμπορευματικό διάδρομο «Μεσόγειος»· εξασφαλίζεται η συνοχή τόσο μεταξύ των δύο σιδηροδρομικών εμπορευματικών διαδρόμων όσο και με το ΔΕΔ-Μ. Οι επεκτάσεις είναι σύμφωνες με το δίκτυο ΔΕΔ-Μ, διότι οι επεκτάσεις μέχρι τη Zaragoza και τη Nantes St Nazaire βρίσκονται στο κεντρικό δίκτυο, η επέκταση μέχρι τη La Rochelle αποτελεί μέρος του εκτεταμένου δικτύου και η επέκταση μέχρι τον τερματικό σταθμό του Valongo βρίσκεται στη ζώνη επιρροής του κεντρικού κόμβου του ΔΕΔ-Μ στο Πόρτο.
            
         
               (4)
            
            
               Τα αποτελέσματα της μελέτης αγοράς μεταφορών που εκπόνησε το διοικητικό συμβούλιο του σιδηροδρομικού εμπορευματικού διαδρόμου καταδεικνύουν ότι οι επεκτάσεις αναμένεται να οδηγήσουν σε πρόσθετους όγκους σιδηροδρομικών μεταφορών κατά μήκος του σιδηροδρομικού εμπορευματικού διαδρόμου «Ατλαντικός» και σε σταθερή αύξηση του μεριδίου των σιδηροδρομικών μεταφορών. Αυτή η αλλαγή του τρόπου εκτέλεσης των μεταφορών θα αποφέρει σημαντικά κοινωνικοοικονομικά οφέλη με τη μείωση των εκπομπών διοξειδίου του άνθρακα και της κυκλοφοριακής συμφόρησης. Χάρη στη σύνδεση με τον σιδηροδρομικό εμπορευματικό διάδρομο «Μεσόγειος» στη Zaragoza, οι αυτόνομες κοινότητες της Aragón και της Navarra θα προστεθούν στη ζώνη επιρροής του διαδρόμου. Κατά τις εκτιμήσεις της μελέτης αγοράς, οι επεκτάσεις θα συμβάλουν στην ανάπτυξη της σιδηροδρομικής εμπορευματικής κυκλοφορίας με την αύξηση του μεριδίου των σιδηροδρομικών εμπορευματικών μεταφορών μεταξύ της Πορτογαλίας και των τριών ισπανικών αυτόνομων κοινοτήτων της Μαδρίτης, της Navarra και της Aragón, από 28 % το 2010 σε 60 % το 2050. Η αύξηση αυτή εντάσσεται στο πλαίσιο του εξαπλασιασμού του συνόλου των τόνων εμπορευμάτων που μεταφέρονται σιδηροδρομικώς, σύμφωνα με τις εκτιμήσεις. Ομοίως, οι συνδέσεις με τους λιμένες και τους τερματικούς σταθμούς της Nantes-St. Nazaire, της La Rochelle και του Valongo θα ενισχύσουν τον διάδρομο με τη διευκόλυνση των πολυτροπικών μεταφορών και την αύξηση της ζήτησης στον διάδρομο, πράγμα που θα συμβάλει στην ανταγωνιστικότητα των ευρωπαϊκών σιδηροδρομικών εμπορευματικών μεταφορών.
            
         
               (5)
            
            
               Σύμφωνα με την επιστολή δήλωσης προθέσεων, ζητήθηκε η γνώμη του διοικητικού συμβουλίου και των αιτούντων, και τόσο το μεν όσο και οι δε εξέφρασαν την υποστήριξή τους στις εν λόγω επεκτάσεις.
            
         
               (6)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που συστάθηκε δυνάμει του άρθρου 21 του κανονισμού (ΕΕ) αριθ. 913/2010,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η πρόταση που διατυπώνεται στην επιστολή δήλωσης προθέσεων που ελήφθη στις 6 Μαρτίου 2017 σχετικά με τις επεκτάσεις του σιδηροδρομικού εμπορευματικού διαδρόμου «Ατλαντικός» μέχρι τον τερματικό σταθμό του Valongo, τη Zaragoza, τη La Rochelle και τη Nantes St Nazaire, η οποία εστάλη στην Επιτροπή από τα αρμόδια υπουργεία σιδηροδρομικών μεταφορών της Γερμανίας, της Ισπανίας, της Γαλλίας και της Πορτογαλίας συνάδει με το άρθρο 5 του κανονισμού (ΕΕ) αριθ. 913/2010.
   Άρθρο 2
   Η παρούσα απόφαση απευθύνεται στην Ομοσπονδιακή Δημοκρατία της Γερμανίας, στο Βασίλειο της Ισπανίας, στη Δημοκρατία της Γαλλίας και στην Πορτογαλική Δημοκρατία.
   
      Βρυξέλλες, 11 Ιανουαρίου 2018.
      
         
            Για την Επιτροπή
         
         Violeta BULC
         
            Μέλος της Επιτροπής
         
      
   
   
      (1)  ΕΕ L 276 της 20.10.2010, σ. 22.